DA Den Europæiske Unions Tidende CE 78/265

(2004/C 78 E/0265)

SKRIFTLIG FORESPØRGSEL E-3336/03

af Roberta Angelilli (UEN) til Kommissionen

(12. november 2003)

Om: Mistanke om krænkelse af arbejdernes rettigheder i firmaet Alcatel Italia

Under henvisning til kommissær Anna Diamantopoulous svar af 23. oktober 2003 på tidligere forespørgsel P-2897/03 (1) gøres der opmærksom på, at en sådan omstruktureringsplan ville ødelægge en rodfæstet industrikerne i området, der er banebrydende på grund af firmaets strukturer, udstyr og frem for alt på grund af dets højtspecialisede ansatte. En sådan omstruktureringsplan ville i øvrigt få alvorlige konsekvenser på det sociale plan på grund af firmaets mange unge og kvindelige medarbejdere.

Endelig fremgår det, at firmaet Alcatel allerede tidligere har modtaget betydelig økonomisk støtte fra regionen Lazio og den italienske regering.

Kan Kommissionen på denne baggrund oplyse følgende:

1. Mener Kommissionen ikke, at en sådan omstruktureringsplan er i modstrid med procedurerne i direktiv 2001/23/EF (2) og 2000/78/EF (3)?

2. Hvilke foranstaltninger vil Kommissionen træffe til beskyttelse af de unge og kvindelige medarbejdere?

Svar afgivet på Kommissionens vegne af Anna Diamantopoulou

(23. december 2003)

Der er i Rådets direktiv 2000/78/EF af 27. november 2000 fastsat generelle rammebestemmelser for ligebehandling med hensyn til beskæftigelse og erhverv. Direktivet forbyder forskelsbehandling på beskæftigelsesområdet på grund af religion eller tro, alder, handcap eller seksuel orientering. Medlemsstaterne skulle have gennemført direktivet i national ret senest den 2. december 2003. Medlemsstaterne kan anmode om en yderligere frist på tre år til at iværksætte dette direktivs bestemmelser om forskelsbehandling på grund af alder og handicap. Ulige behandling på grund af alder kan være berettiget, hvis den er objektivt og rimeligt begrundet i et legitimt formål, bl.a. beskæftigelses- og arbejdsmarkedspolitiske mål (artikel 6). Der findes ikke i direktiv 2000/78/EF bestemmelser om indførelse af særlige procedurer i forbindelse med omstrukturering af virksomheder.

De forhold, som det ærede medlem nævner, falder formentlig ikke ind under anvendelsesområdet for direktiv 2001/23/EF (4). Ifølge artikel 1 finder dette direktiv anvendelse på overførsel af en virksomhed eller bedrift eller af en del af en virksomhed eller bedrift til en anden indehaver som følge af en overdragelse eller fusion. Som overførsel i henhold til direktivet anses overførsel af en økonomisk enhed, der bevarer sin identitet, forstået som en helhed af midler, der er organiseret med henblik på udøvelse af en økonomisk aktivitet, uanset om den er væsentlig eller accessorisk.

I det foreliggende tilfælde er der tilsyneladende tale om en omstrukturering, der medfører tab af arbejdspladser, men ikke indebærer nogen overførsel af en virksomhed eller en bedrift eller en del af en virksomhed eller en bedrift til en anden indehaver.

(1) EUT C 65 E af 13.3.2004.

(2) EFT L 82 af 22.3.2001, s. 16.

(3) EFT L 303 af 2.12.2000, s. 16.

(4) Rådets direktiv 2001/23/EF af 12. marts 2001 om tilnærmelse af medlemsstaternes lovgivning om varetagelse af arbejdstagernes rettigheder i forbindelse med overførsel af virksomheder eller bedrifter eller af dele af virksomheder eller bedrifter, EFT L 82 af 22.3.2001.